钦定古今图书集成/明伦汇编/官常典/第354卷 > 张昺
## 钦定古今图书集成/明伦汇编/官常典/第354卷 > 张昺

按《明外史》本传：“昺字仲明，慈谿人，都御史楷孙也。举
成化八年进士，授铅山知县。性刚明，不惑神怪。有嫁
女者，及婿门而失女，两家互讼，官不能决。昺行邑界，
见大树妨稼，欲伐之。从者言树有神，不可伐，昺不听，
率众往，有衣冠三人拜道左，昺叱之，忽不见。比运斤
血注，昺怒手斧之，卒仆其树。巢中堕二妇人，言狂风”
吹至楼上，与三少年俱，其一即前所嫁女也。有巫能
隐形，淫人妇女。昺执而痛杖之，无所苦。已，并巫失去。
昺驰缚以归，印巫背鞭之，立死。乃尽毁诸淫祠。寡妇
惟一子，为虎噬，少年欲难昺代妇，书牒请，得虎抵罪。
昺与妇期五日，乃斋戒祀城隍庙神，约系虎至。及期，
二虎果伏庭下叱曰：“食吾民，法当死，无罪者免。”一虎
起，敛尾去，一虎伏不动，昺射杀之，以𢌿节妇。一县称
神君。铅山俗，妇人夫死辄嫁，有病未死，先受聘供汤
药者。昺欲变其俗，令寡妇皆具牒受判，署二木曰“羞”，
愿嫁者跪之曰“节”，愿守者跪之。民傅四妻，祝不欲嫁
舅姑，绐受牒，令跪羞木下，昺判从之，祝投后圃池中
死。邑大旱，昺意有冤狱。斋宿神祠，梦妇人泣拜。觉而
识其里居姓氏，往诘其状。及启土，貌如生。昺哭之恸，
曰：“杀妇者吾也。”为文以祭，天遂大雨。乃罪其舅姑，改
葬焉。诸异政多此类。擢南京御史。弘治元年七月偕
同官上言：“顷陛下免丧，遣官告孝陵。将祭，阴云忽变，
暴风大作。岂皇祖神灵以是启陛下，俾益谨履霜之
戒与？请略陈之。”迩台谏交章论事矣，而扈跸纠仪者，
不免锦衣捶楚之辱，是言路将塞之渐也。经筵既举
矣，而封章累进，卒不能回寒暑停免之说，是圣学将
怠之渐也。内幸虽斥梁芳，而赐祭仍及便辟，是复启
宠幸之渐也。外戚既罪万喜，而庄田又赐皇亲，是骄
纵姻娅之渐也。左道虽斥，而符书尚揭于“官禁，番僧
旋复于京师，是异端复兴之渐也。传奉虽革，而千户
复除张质，通政不去张苗，是传奉复启之渐也。织造
停矣，仍闻有蟒衣、斗牛之织，淫巧其渐作乎！宝石废
矣，又闻有戚里不时之赐，珍玩其渐崇乎？《诗》云：‘靡不
有初，鲜克有终’。愿陛下以为戒。”帝嘉纳之。先是，南京
御史黎鼎等，以雷震孝陵柏树，与昺劾大学士刘吉
等十馀人。给事中周纮亦与同官方向等劾吉，吉衔
之。其冬，昺、纮奉命阅军，军多缺伍。两人欲奏之。守备
中官蒋琮怒，反劾两人擅威福。章下内阁，吉修隙，拟
黜之外。尚书王恕抗章曰：“天下大政，惟赏与罚。今不
治失位之罪，而反罪执法之臣，何以服天下？”帝不听。
恕再疏争，言官亦论救。乃调昺南京通政司经历，纮
南京光禄寺署丞。久之，昺用荐，迁四川佥事。富豪杀
人，屡以贿免。御史檄昺治，果得其情。寻进副使。守备中官某将进术士周慧于朝，昺擒慧，论徙之极边。岁
馀，引疾归。环堵萧然，拥经史自娱。都御史王璟以赈
荒至，馈昺百金，坚拒不得，受下户饥民粟，以答其意。
知县丁洪，昺令铅山所取士也，旦夕候起居，为具蔬
食。昺曰：“吾诚不自给，奈何以此烦令君？”卒弗受。炊烟
屡绝，处之澹如。及卒，含殓不具，洪为经纪其丧。